دستونک
 تو کہ سر گِپت ءُ شُت ئے دیدگاں آس ءَ بَر کُت
 گْورماں دریا منی دَروازگ ءِ چانٹ ءَ سَر کُت
 موسم ءِ شیشگیں بالاد گُباراں پوش اِت
 آزمان ءِ زَدگیں جان شراباں تَر کت
 زندگی روچ ءِ وَڑ ءَ وارت زِر ءِ پاگاس ءَ
 شپچراں شپ منی چَمّانی تہ ءَ ننگر کُت
 ھستی ءِ راز چراگانی دل ءَ اَندیم اِنت
 تو ھمے گُشت بلے زاناں کَےَ ءَ باور کُت
 روشنیں دْرچکے منی واب ءِ تہ ءَ وھدے رُست
 من اُوں پادآتکان تھاری چہ دریگ ءَ دَر کُت
 تو نہ لوٹ اِت کہ بہ بیت ھاکے ءِ ھاتِر پولنگ
 من وت ءَ زُرت ءُ شُتاں آس ءِ تہ ءَ آسر کُت
 ✏ جنید بلوچ